
Πρόγραμμα Μεταπτυχιακών Σπουδών Red Bird MPhil με πλήρη χρηματοδότηση στο HKUST (Guangzhou), Κίνα

Το Εθνικό και Καποδιστριακό Πανεπιστήμιο Αθηνών ενημερώνει τους φοιτητές και τις φοιτήτριές του για τη δυνατότητα συμμετοχής στο Red Bird Master of Philosophy (MPhil) του Hong Kong University of Science and Technology (Guangzhou), στην Κίνα, στο πλαίσιο της συνεργασίας των δύο Πανεπιστημίων.
Πρόκειται για ένα διετές, αγγλόφωνο μεταπτυχιακό πρόγραμμα με πλήρη χρηματοδότηση, το οποίο συνδυάζει τη διεπιστημονική εκπαίδευση, την έρευνα και την καινοτομία, με δυνατότητα εξειδίκευσης σε τομείς όπως η τεχνητή νοημοσύνη, η ανάλυση δεδομένων, η βιώσιμη ενέργεια, η κλιματική αλλαγή, η επιχειρηματικότητα και η δημόσια πολιτική.
Υποτροφία και οικονομική κάλυψη
Οι φοιτητές που γίνονται δεκτοί λαμβάνουν μηνιαία υποτροφία 10.000 γουάν (περίπου 1.500 δολάρια ΗΠΑ), για έως 24 μήνες, δηλαδή συνολικά έως 36.000 δολάρια για τη διετία.
Η υποτροφία καλύπτει ουσιαστικά το σύνολο των διδάκτρων (περίπου 18.000 δολάρια για τα δύο έτη) και των βασικών εξόδων διαμονής και διαβίωσης, με δυνατότητα να απομένει και ένα μικρό οικονομικό πλεόνασμα. Η χρηματοδότηση παρέχεται χωρίς ξεχωριστή αίτηση υποτροφίας, υπό την προϋπόθεση της ικανοποιητικής ακαδημαϊκής προόδου και της τήρησης των απαιτήσεων του προγράμματος.
Σημαντική διευκρίνιση: Προβλέπεται αρχική καταβολή διδάκτρων, ύψους περίπου 4.500 δολαρίων κατά την αποδοχή της προσφοράς και αντίστοιχου ποσού πριν από την εγγραφή. Ωστόσο, οι φοιτητές που αντιμετωπίζουν οικονομικές δυσκολίες μπορούν να ζητήσουν αναβολή ή καταβολή μέσω των μηνιαίων υποτροφιών, καθώς και μείωση της αρχικής προκαταβολής. Τα σχετικά αιτήματα εξετάζονται κατά περίπτωση.
Επιπλέον, οι διεθνείς φοιτητές μπορούν να διεκδικήσουν πρόσθετη υποτροφία της επαρχίας Guangdong, ύψους περίπου 3.000 δολαρίων ετησίως, κατόπιν ανταγωνιστικής επιλογής.
Διαδικασία επιλογής και ενημερωτική επίσκεψη
Το πρόγραμμα απευθύνεται σε τελειόφοιτους προπτυχιακούς φοιτητές που αναμένεται να ολοκληρώσουν τις σπουδές τους έως τον Ιούλιο του 2027, ανεξαρτήτως επιστημονικού αντικειμένου.
Το ΕΚΠΑ μπορεί να προτείνει έως πέντε υποψηφίους για εισαγωγή στο πρόγραμμα, με τελική επιλογή από το HKUST(GZ).
Παράλληλα, προσφέρεται η δυνατότητα συμμετοχής στο RISE Week (13–20 Δεκεμβρίου 2026), μια επίσκεψη γνωριμίας με το Πανεπιστήμιο, τις ερευνητικές εγκαταστάσεις και το πρόγραμμα σπουδών. Το κόστος συμμετοχής, διαμονής και τοπικών μετακινήσεων καλύπτεται από το HKUST(GZ), ενώ οι φοιτητές αναλαμβάνουν τα αεροπορικά εισιτήρια, τη βίζα, την ασφάλιση και τη διατροφή.
Η προθεσμία υποβολής υποψηφιοτήτων για το RISE Week στο HKUST(GZ) είναι η 30ή Νοεμβρίου 2026.
Για αναλυτικές πληροφορίες σχετικά με το πρόγραμμα, τις προϋποθέσεις συμμετοχής και τη διαδικασία αιτήσεων, οι ενδιαφερόμενοι μπορούν να συμβουλευτούν τον συνημμένο Οδηγό Σπουδών.






















Πρόσκληση εκδήλωσης ενδιαφέροντος:
RISE Week στο HKUST(GZ), Κίνα — Δεκέμβριος 2026

Το Εθνικό και Καποδιστριακό Πανεπιστήμιο Αθηνών προσκαλεί τελειόφοιτους προπτυχιακούς φοιτητές και φοιτήτριες να εκδηλώσουν ενδιαφέρον για συμμετοχή στο RISE Week (RBM International Students Experience Week), ένα πρόγραμμα γνωριμίας με την καινοτομία, την έρευνα και την πανεπιστημιακή ζωή στο Hong Kong University of Science and Technology (Guangzhou) — HKUST(GZ), στην Κίνα.
Το πρόγραμμα προσφέρει τη δυνατότητα γνωριμίας με το διεπιστημονικό μεταπτυχιακό Red Bird MPhil (RBM) και το τεχνολογικό οικοσύστημα της ευρύτερης περιοχής του Κόλπου Guangdong–Hong Kong–Macao (Greater Bay Area).
Πότε και πού
Το RISE Week θα πραγματοποιηθεί στην Guangzhou και την ευρύτερη Greater Bay Area στις  13–20 Δεκεμβρίου 2026.
Τι περιλαμβάνει
· Εκπαιδευτικές δραστηριότητες μάθησης μέσω έργων (Project-Based Learning).
· Επισκέψεις σε τεχνολογικές επιχειρήσεις της περιοχής.
· Επαφή με διδάσκοντες και φοιτητές του Red Bird MPhil.
· Γνωριμία με τον τοπικό πολιτισμό Lingnan και τη ζωή στην πανεπιστημιούπολη.
Σε ποιους απευθύνεται
Προβλέπονται 3 θέσεις συμμετεχόντων και 2 αναπληρωματικοί ανά συνεργαζόμενο πανεπιστήμιο, για τελειόφοιτους προπτυχιακούς φοιτητές και φοιτήτριες.
Κόστος και παροχές
Η συμμετοχή είναι δωρεάν. Καλύπτονται οι δραστηριότητες, η διαμονή και οι μετακινήσεις του προγράμματος.
Οι συμμετέχοντες επιβαρύνονται με τα αεροπορικά εισιτήρια μετ’ επιστροφής προς Guangzhou, την ασφάλιση και τα γεύματα. 
Σύμφωνα με τις οδηγίες των διοργανωτών, απαιτείται έγκαιρη έκδοση τουριστικής visa και το HKUST(GZ) μπορεί να χορηγήσει επιστολή πρόσκλησης. Για τους Έλληνες πολίτες δεν χρειάζεται η έκδοση visa για παραμονή που δεν θα ξεπερνά τις 30 ημέρες.

Προθεσμία και διαδικασία εκδήλωσης ενδιαφέροντος
Η προθεσμία εγγραφής μέσω του συνεργαζόμενου πανεπιστημίου είναι η 20ή Νοεμβρίου 2026. 
Οι ενδιαφερόμενοι καλούνται να επικοινωνήσουν με το Γραφείο της Αντιπρυτανείας Ακαδημαϊκών, Διεθνών Σχέσεων και Εξωστρέφειας, email: vrec-acafir@uoa.gr ώστε να ενημερωθούν για τη διαδικασία επιλογής και υποβολής των στοιχείων τους.

Χρήσιμοι σύνδεσμοι και επικοινωνία
· Βίντεο από προηγούμενο RISE Week: A Cross-Border Innovation Journey in the Greater Bay Area
· HKUST(GZ) RBM 2027 Fall Nomination_ Students Guide
https://www.econ.uoa.gr/wp-content/uploads/2026/11/2.-HKUSTGZ-RBM-2027-Fall-Nomination_-Students-Guide30.pdf 
· Επικοινωνία με το HKUST(GZ): Ms. Sophie Zhang, sophietz@hkust-gz.edu.cn



